બ્રહ્માએ બ્રાહ્મણોના હિત માટે દિવ્ય, ભૌમ, પૈત્ર, માનુષ અને બ્રાહ્મ, આ પાંચ મહાયજ્ઞ નિર્માણ કર્યા છે. પ્રતિદિન આ પાંચ મહાયજ્ઞ કરવાથી અન્ન શુદ્ધ થાય છે. એ પવિત્ર અન્ન જમવાથી મનુષ્ય શુદ્ધ થાય છે. આ પ્રમાણે ન કરવામાં આવે તો આ ચોખા પણ એક એક મૃગ અને એક એક પક્ષી છે એમ માનવું, અને તે આપનાર તથા જમનારનું મહામાંસ છે એમ સમજવું. મારી સુંદર પુત્રી તમારા પુત્રને આપી છે. તે મારી પુત્રી પ્રાણીઓના વધ કરનારની પુત્રી છે એમ તમારાં પત્નીએ કહ્યું. તેથી તમને મળવા માટે હું તમારા નિવાસે આવ્યો છું. તમારા ઘરમાં આચારનું પાલન, દેવ તથા અતિથિઓનું પૂજન અને પિતૃઓનું તર્પણ સારી પેઠે થાય છે કે કેમ તે જોવા માટે આવ્યો છું, પણ આમાંનું એક પણ કાર્ય તમે અહીં કરતા દેખાતા નથી. હું વ્યાધ છું તો પણ જીવોનો ઘાતક નથી. જ્યારે તમે તો અનેક પ્રાણીઓનો વધ કરનારા છો. મેં તમારા પુત્ર સાથે મારી દીકરીનાં લગ્ન કર્યાં તેથી હું મારો ધર્મ ચૂક્યો છું. હવે મારે મોટું પ્રાયશ્ચિત્ત કરવું પડશે.’ આમ કહીને વ્યાધે જાહેર રીતે સ્ત્રી જાતિને શાપ આપ્યોઃ સાસુ ક્યારેય વહુઓમાં વિશ્વાસ રાખશે નહિ અને વહુ સાસુને કદી પણ જીવતી જોવા ઇચ્છશે નહિ.’ આ શાપ આપીને ખરેખર તો વ્યાધે દીકરીના દુઃખનો બદલો લીધો હતો.